VSL sklep III Cp 293/98
Sodna praksa višjih sodišč, 1998-03-24

Sklep o izvršbi izdan na podlagi verodostojne listine vsebuje tudi sklep o izdaji plačilnega naloga. Če je sklep o izvršbi na podlagi verodostojne listine razveljavljen v delu, s katerim je dovoljena izvršba, in je odločeno, da bo o zahtevku odločeno v pravdnem postopku, je podana enaka situacija kot v primeru, ko je vložen ugovor zoper izdan plačilni nalog. Tak sklep je v nerazveljavljenem delu opredeliti kot domačo odločbo (plačilni nalog), ki še ni postala pravnomočna in ki predstavlja podlago za izdajo predhodne odredbe na podlagi določila 3. odst. 253. člena ZIP, če je bil sklep o izvršbi izdan na podlagi menice ali čeka.

Pritožbi se ugodi, sklep se razveljavi in se zadeva vrne sodišču prve stopnje v novo odločanje.

Z izpodbijanim sklepom je sodišče prve stopnje zavrnilo predlog upnika za izdajo predhodne odredbe.

Zoper sklep sodišča prve stopnje je vložil pritožbo upnik iz vseh pritožbenih razlogov navedenih v 1. odstavku 353. člena Zakona o pravdnem postopku (ZPP), v kateri predlaga, da se izpodbijani sklep razveljavi in zadeva vrne sodišču prve stopnje v novo odločanje. V pritožbi navaja, da je sodišče prve stopnje zmotno zaključilo, da upnik ne razpolaga z domačo odločbo, ki se glasi na denarno terjatev, ki še ni postala pravnomočna in da zato ne obstajajo pogoji za izdajo predhodne odredbe.

V sklepu o izvršbi na podlagi verodostojne listine naloži sodišču dolžniku, da v roku 8 dneh v meničnih in čekovnih sporih pa v 3 dneh po vročitvi sklepa poravna terjatev skupaj z odmerjenimi stroški ter dovoli izvršbo za uveljavitev te terjatve (2. odstavek 38. člena ZIP). Če se sklep o izvršbi, izdan na podlagi verodostojne listine, izpodbija v celoti ali samo v delu, s katerim je dolžniku naloženo, da poravna terjatev, razveljavi sodišče, pri katerem je vložen ugovor sklep o izvršbi v delu, s katerim je dovoljena izvršba, in opravljena dejanja, postopek pa nadaljuje kot pri ugovoru zoper plačilni nalog (2. odstavek 55.a člena ZIP). Iz citiranih določil tako nedvomno izhaja, da sklep o izvršbi izdan na podlagi verodostojne listine vsebuje tudi odločitev o izdaji plačilnega naloga in to v tistem delu, v katerem je dolžniku naloženo, da je dolžan izpolniti denarno terjatev. V danem primeru je sodišče prve stopnje izdalo sklep o izvršbi na podlagi verodostojne listine - menice izdane dne 14.4.1996, opr.štev. I 97/05901 z dne 24.2.1997 (list.štev. 3), s katerim je naložilo dolžniku, da je dolžan upniku plačati 772.036,90 SIT s pripadki. Zoper sklep o izvršbi je dolžnik v celoti ugovarjal, zato je sodišče prve stopnje s sklepom opr.štev. I 97/05901 z dne 6.11.1997 (list.štev. 10) sklep o izvršbi v delu, s katerim je dovolilo izvršbo, razveljavilo (v točki 2 izreka) in odločilo, da bo o zahtevku in stroških odločalo sodišče v pravdnem postopku. Iz navedenega dejanskega stanja sledi, da sodišče prve stopnje izdanega plačilnega naloga ni razveljavilo, saj je odločilo, da bo o izdanem plačilnem nalogu odločalo pravdno sodišče v smislu določila 451. člena ZPP. To pa pomeni, da upnik razpolaga z nepravnomočnim plačilnim nalogom izdanim na podlagi menice in da so zato podani pogoji za izdajo predhodne odredbe v smislu določila 253. in 254. člena ZIP. Pritožbeno sodišče je zato pritožbi upnika ugodilo, izpodbijani sklep razveljavilo in zadevo vrnilo sodišču prve stopnje v novo odločanje (3. točka 380. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.